**RESYME` OG SPØRSMÅL FRA DAGENS TALE, 31.01.2021**

**v/ Martine Aanensen**

**TEMA: Kolosserbrevet; Kle dere i Kristus**

Teksten er hentet fra;

**Kolosserbrevet 3.1-17**

**Ef.2.4**

Mange av oss tar på masker, fordi vi syns det er vanskelig å leve med oss selv. Vi ønsker ofte å være annerledes. Det å finne sin plass sammen med andre mennesker kan være vanskelig. Vi gjør ting vi ikke skulle ha gjort. Vi blir avslørt og føler på synd og anger. Vi erfarer hvor sårbart det er å leve med oss selv.

Bibelen er den mest ærlige bok som finnes. Her beskrives følelser som vi kan kjenne oss igjen i. Det er ikke bare «meg» som syns livet kan være vanskelig, men bibelen beskriver sinne, grådighet, sjalusi, ondskap osv., som en del av de ting mange sliter med.

Å erkjenne og bekjenne våre «bommerter» kan være vanskelig. Da er det godt at bibelen viser vei. For den sier at Jesus er veien, sannheten og livet. Hos ham kan vi legge fra oss alt som tynger. Kaster vi masken og legger av oss alt ved korset, så blir vi avslørt. Men det er da vi erfarer at han elsker oss og tar oss imot som den vi er.

Denne kjærligheten gjør noe med oss. Vi kan legge fra oss alt det som har tynget oss og bli fri. Vi blir elsket og tatt imot for den vi er. Når vi lar oss ta imot, så ser vi oss selv med Guds øyne. Vi blir fornyet i vårt syn på oss selv. Vi blir ikledd kjærlighetens drakt og oppdager at det er plass til «meg». Vi får tilgivelse og nye sjanser.

Vi er Guds utvalgte, elsket og helliget i **vår tid**. Gjennom oppstandelsen har Jesus vist oss kjærligheten, lyset og alt det gode han vil gi oss. Dette kan vi bringe videre til våre medmennesker, ved å vise dem medfølelse, kjærlighet og omsorg.

**Spørsmål/fokusområder til bruk i småfellesskapene**

1. Les tekstene det er talt over høyt sammen i gruppa. Om det er brukt flere bibeltekster, kan dere velge hvilke dere vil lese høyt. La teksten synke inn ved at det er stille noen minutter, og be gjerne en bønn om Guds åpenbaring over teksten.
2. Samtal i noen minutter om de tankene du får når du leser teksten eller har hørt talen. (Dette punktet kan føre oss langt på viddene. Det er derfor lurt å begrense det til 3-4 innspill og ta disse med videre inn i neste spørsmål, gjerne ved å notere ned stikkord)
3. Samtal om disse 3 dimensjonene i teksten(e)
4. Hvordan berører teksten(e)/talen Guds forhold til meg og mitt forhold til Gud?
5. Hvordan berører teksten(e)/talen mitt forhold til småfellesskapet/menigheten?
6. Er det noe i teksten(e)/talen som vender blikket vårt ut til de vi er kalt til å vinne?
7. Del med gruppa hva Gud gir deg gjennom samtalen og hva han vil lære deg eller ønsker for deg i fortsettelsen.
8. Hva trenger du forbønn for?

Erfaringen vår er at ingen vil bruke denne ressursen likt. Dette er kun ment som en hjelp . Vær fri til å lede samtalen slik du kjenner blir riktig for din gruppe. Vi oppmuntrer deg til å spørre Gud hva han vil åpenbare for gruppen og for enkeltpersoner.